b'\n_START_ARTICLE_\nTetrafarmakos\n_START_SECTION_\nAnalyysi\n_START_PARAGRAPH_\nSeuraavassa esitet\xc3\xa4\xc3\xa4n jokaisen lauseen selitys sellaisena kuin epikurolaiset ymm\xc3\xa4rsiv\xc3\xa4t sen.\n_START_SECTION_\nJumalaa ei tarvitse pel\xc3\xa4t\xc3\xa4\n_START_PARAGRAPH_\nEpikuroksen aikana monet ihmiset ajattelivat, ett\xc3\xa4 jumalat ovat kiinnostuneita ihmisten tekemisist\xc3\xa4, ja olivat huolissaan siit\xc3\xa4, millaista huomiota ja palvontaa jumalat heilt\xc3\xa4 vaativat. Epikuros kuitenkin katsoi jumalien olevan t\xc3\xa4ydellisi\xc3\xa4, autuaita ja ikuisia olentoja, jotka eiv\xc3\xa4t tunne mit\xc3\xa4\xc3\xa4n vaivoja eiv\xc3\xa4tk\xc3\xa4 vaivaa ihmisi\xc3\xa4 mill\xc3\xa4\xc3\xa4n tavalla. Jumalat eiv\xc3\xa4t olleet kiinnostuneita mist\xc3\xa4\xc3\xa4n oman autuutensa ulkopuolisesta, ja kaikenlainen joihinkin ihmisiin kohdistuva viha tai suosiminen olisi jumalille heikkoutta. Siksi jumalia ei tarvitse pel\xc3\xa4t\xc3\xa4. Epikuroksen mukaan jumalat olivat ihmisille pelk\xc3\xa4st\xc3\xa4\xc3\xa4n roolimalleja: ihmisten tuli pyrki\xc3\xa4 j\xc3\xa4ljittelem\xc3\xa4\xc3\xa4n jumalten onnellisuutta ihmisluonnon asettamissa rajoissa.\n_START_SECTION_\nKuolemasta ei tarvitse olla huolissaan\n_START_PARAGRAPH_\nToinen yleinen huolenaihe ihmisten keskuudessa on ollut kuolema: kuinka ihmisen el\xc3\xa4ess\xc3\xa4\xc3\xa4n tekem\xc3\xa4t teot vaikuttavat kuoleman j\xc3\xa4lkeen tuonpuoleisessa. Epikuroksen mukaan kuolema ei merkitse meille mit\xc3\xa4\xc3\xa4n, koska se, mik\xc3\xa4 lakkaa olemasta, ei tunne mit\xc3\xa4\xc3\xa4n, ja se mit\xc3\xa4 emme tunne, ei ole meille mit\xc3\xa4\xc3\xa4n. Kun olemme elossa, meid\xc3\xa4n ei siis tarvitse olla huolissaan kuolemasta, koska emme ole kuolleita (eli kuolema ei ole meille olemassa); ja kun taas olemme kuolleita, meid\xc3\xa4n ei silloinkaan tarvitse olla huolissaan kuolemasta, koska emme ole itse olemassa; kuoleman j\xc3\xa4lkeist\xc3\xa4 el\xc3\xa4m\xc3\xa4\xc3\xa4 ei ole.\n_START_SECTION_\nHyv\xc3\xa4 on helposti saavutettavissa\n_START_PARAGRAPH_\nEpikuroksen mukaan inhimillinen nautinto on t\xc3\xa4ydellinen silloin, kun kaikki k\xc3\xa4rsimys on poissa (aponia). Nautinto on siis ensisijassa k\xc3\xa4rsimyksen poissaoloa. Nautinnoissa tulee suosia kohtuutta, koska jotkut nautinnolliset asiat tai nautintojen liiallisuus yleisesti voi aiheuttaa ihmiselle enemm\xc3\xa4n k\xc3\xa4rsimyst\xc3\xa4 kuin nautintoa.\n_START_SECTION_\nPaha on helposti kestett\xc3\xa4viss\xc3\xa4\n_START_PARAGRAPH_\nEpikuroksen mukaan ruumiillinen k\xc3\xa4rsimys ei kest\xc3\xa4 kauan, koska suurimmankin tuskan huippu on vain lyhytaikaista, ja pitk\xc3\xa4kestoinen k\xc3\xa4rsimys taas voidaan peitt\xc3\xa4\xc3\xa4 nautintoihin. K\xc3\xa4rsimys sin\xc3\xa4ll\xc3\xa4\xc3\xa4n on aina joko lyhytkestoista tai pitk\xc3\xa4kestoista (kroonista), ja joko v\xc3\xa4h\xc3\xa4ist\xc3\xa4 tai suurta. Kuitenkin on hyvin ep\xc3\xa4tavallista, ett\xc3\xa4 suuri k\xc3\xa4rsimys olisi pitk\xc3\xa4kestoista. K\xc3\xa4rsimys on siis aina joko v\xc3\xa4h\xc3\xa4ist\xc3\xa4 tai lyhytkestoista, ja n\xc3\xa4in ollen helppo kest\xc3\xa4\xc3\xa4.'